Dubbele tragedie tref hoërskoolDie koshuis by Hoërskool Stella. Foto: Via http://www.stellaskool.co.za ŉ Koshuismoeder het Saterdagoggend op die liggame van twee tienermeisies van Hoërskool Stella in Stella in Noordwes afgekom. Lt.kol. Amanda Funani, provinsiale polisiewoordvoerder, het aan Maroela Media bevestig die twee vriendinne, onderskeidelik 16 en 17 jaar oud en in graad 11, was veronderstel om vandag netbal te speel. “Die koshuismoeder het na hulle gaan soek en een meisie naby haar kamer aan die trapreling sien hang. Die polisie is ontbied en die ander meisie se liggaam is in die badkamer aangetref,” het Funani gesê. Die polisie is ontbied en twee geregtelike doodondersoeke word gedoen. “Ons weet in dié stadium nie wat kon gebeur het nie. Daar is geen briewe nagelaat nie. Die polisie het reeds met die meisies se ouers gepraat en hulle kon ook nie meer lig op die voorval werp nie.” Funani het gesê daar kan slegs met verdere ondersoek vasgestel word of daar dalk moontlik vuilspel vermoed word. Die meisies se name kan nog nie bekend gemaak word totdat al hul naasbestaandes van hul dood in kennis gestel is nie. Mev. Laetitia Beukes, die skool se hoof, wou geen kommentaar lewer nie. Lees ook: Skokwending ná dubbele tragedie by hoërskool